สปสช. ร่วมรณรงค์วันแม่แห่งชาติ ส่งมอบสิทธิประโยชน์ส่งเสริมสุขภาพและป้องกันโรคให้คุณแม่ทุกวัยมีสุขภาพที่ดี
นพ.จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ (สปสช.) กล่าวว่า วันที่ 12 สิงหาคมเป็นวันแม่แห่งชาติ สปสช. ตระหนักถึงความสำคัญการมีสุขภาพที่ดีของแม่ทุกคน จึงร่วมรณรงค์ให้เข้ารับบริการส่งเสริมสุขภาพและป้องกันโรค สิทธิประโยชน์ กองทุนหลักประกันสุขภาพแห่งชาติ (บัตรทอง) เพื่อดูแลให้มีสุขภาพที่ดี ทั้งนี้ สิทธิประโยชน์บริการเริ่มตั้งแต่การดูแลคุณแม่ที่ตั้งครรภ์ ซึ่ง สปสช.ได้ปรับเพิ่มสิทธิประโยชน์สำหรับคุณแม่ที่ตั้งครรภ์ทุกสิทธิการรักษา จากการฝากครรภ์คุณภาพจาก 5 ครั้ง เป็นไม่จำกัดจำนวนครั้ง ตามดุลยพินิจของแพทย์ผู้ดูแล โดยในการฝากครรภ์จะได้รับการดูแลตั้งแต่ตรวจครรภ์และประเมินความเสี่ยง ตรวจครรภ์ด้วยอัลตร้าซาวด์ ตรวจเลือดคัดกรองภาวะโลหิตจาง ซิฟิลิส เอชไอวี ตับอักเสบบี ธาลัสซีเมียและดาวน์ ตรวจปัสสาวะ ฉีดวัคซีนคอตีบ บาดทะยักและวัคซีนไข้หวัดใหญ่ ให้ยาบำรุงเสริมธาตุเหล็ก โฟลิกและไอโอดีน การให้ยาต้านไวรัสเอชไอวีเพื่อป้องกันการติดเชื้อจากแม่สู่ลูก นอกจากนี้ ยังมีการตรวจช่องปากและฟัน ประเมินสุขภาพจิต ตรวจหลังคลอดและคุมกำเนิด ส่งเสริมการเลี้ยงลูกด้วยนมแม่และสมุดบันทึกสุขภาพ และในปีนี้ได้เพิ่มเติมสิทธิประโยชน์การตรวจคัดกรองซิฟิลิสและธาลัสซีเมียในสามีหรือคู่ของหญิงตั้งครรภ์ด้วย และยังได้จัดสิทธิประโยชน์เพื่อดูแลลูกน้อยที่เกิดมา เพื่อแบ่งเบาภาระค่าใช้จ่ายให้คุณแม่ในการดูแลลูกน้อยให้รับบริการสุขภาพอย่างครบถ้วน ทั้งการฉีดวัคซีนพื้นฐาน อาทิ วัคซีนป้องกันวัณโรค ตับอักเสบบี บาดทะยัก คอตีบ ไอกรน โปลิโอ เยื่อหุ้มสมองอักเสบ อุจจาระร่วงจากเชื้อไวรัสโรต้า หัด หัดเยอรมัน คางทูม ไข้หวัดใหญ่ และไข้สมองอักเสบเจอี การตรวจเลือดคัดกรองภาวะพร่องไทรอยด์ (โรคเอ๋อ) ภาวะโลหิตจาง การติดเชื้อเอชไอวี ติดตามการเจริญเติบโต ตรวจคัดกรองพัฒนาการ ตรวจช่องปากและฟัน การให้ยาไทรอกซินป้องกันภาวะพร่องไทรอยด์ ยาบำรุงเสริมธาตุเหล็ก เป็นต้นประชาชนไทยทุกคน ทุกสิทธิการรักษาพยาบาลสามารถเช็คสิทธิประโยชน์ส่งเสริมสุขภาพและป้องกันโรคที่จะได้รับจาก สปสช. โดยไม่เสียค่าใช้จ่าย สามารถเข้าตรวจสอบได้ที่แอปเป๋าตัง เมนูกระเป๋าสุขภาพ เมื่อลงทะเบียนเรียบร้อย จะปรากฏชื่อ นามสกุล และสิทธิการรักษาพยาบาลของแต่ละคน ให้คลิกที่แบนเนอร์บริการสร้างเสริมสุขภาพ จะปรากฏรายการสิทธิประโยชน์ที่ได้รับฟรี สงสัยสอบถาม โทร 1330